Sopiva paino ja vyötärönmitta - Diabetesliitto
Itsellesi sopivaa painoa arvioidessasi voit miettiä, millainen paino on tuntunut tai tuntuu itselle hyvältä.
Vaaka on painonhallinnan lahjomaton seurantaväline. Painoaan pudottavan voi olla hyvä käydä vaa´alla jopa päivittäin mutta ainakin pari kertaa viikossa. Punnitseminen kannattaa tehdä samalla vaa´alla samaan aikaan päivästä samassa vaatetuksessa.
Pelkkä punnitseminen ei riitä, vaan vaa´an lukemiin pitää myös reagoida. Monia auttaa, kun määrittää itselleen tietyn kilorajan, jonka yli paino ei saa mennä. Myös normaalipainoisen on hyvä punnita itsensä säännöllisesti. Lihominen tai painonlasku ilman siihen pyrkimistä on merkki siitä, että diabeteksen hoitoa pitää tarkistaa.
Vyötärönympärys kuvaa kokonaistilannetta terveyden kannalta usein paremmin kuin paino. Terveysriskit lisääntyvät, jos mittanauhalla mitattu vyötärönympärys on miehillä yli 94 senttiä ja naisilla yli 80 senttiä.
Vyötärölihavuus (ns. omenavatsakkuus) on haitallista, koska se tarkoittaa rasvan kertymistä sisäelinten ympärille. Lantiolihavuus (ns. päärynälihavuus) ei ole yhtä haitallista elimistölle.
Vyötärön ympärysmittaa voi seurata mittanauhalla. Liikunnan lisääminen voi kiinteyttää vartaloa niin, että vyötärönmitta lyhenee, vaikka painossa ei vielä näkyisikään selvää muutosta.
Terveellisen painon määrittämiseksi on olemassa erilaisia keinoja. Yleinen tapa on laskea painoindeksi (Body Mass Index BMI). Tällöin paino (kg) jaetaan pituuden (m) neliöllä.
Esimerkki painoindeksistä:
Jos painoa on 76 kiloa ja pituutta 166 senttiä, painoindeksi on 76 : (1,66 x 1,66) = 27,6.
BMI 22-24,9 normaalipaino
BMI 25-29,9 lievä lihavuus
BMI 30-34,9 merkittävä lihavuus
BMI 35-39,9 vaikea lihavuus
BMI 40- sairaalloinen lihavuus
Painoindeksilaskureita löytyy netistä useita, katso tästä Sydänliiton sivuilla oleva painoindeksilaskuri, samalta sivulta löydät lisätietoa vyötärönympäryksen mittaamisesta.